รัฐบาลไทย-ข่าวทำเนียบรัฐบาล-สำนักงานสลากฯ แถลงความคืบหน้าการแก้ไขปัญหาสลากเกินราคาตามโรดแมป
วันพฤหัสบดีที่ 27 มกราคม 2565
สํานักงานสลากฯ แถลงความคืบหน้าการแก้ไขปัญหาสลากเกินราคาตามโรดแมป
สํานักงานสลากกินแบ่งรัฐบาลแถลงความคืบหน้าการแก้ไขปัญหาการจําหน่ายสลากเกินราคา ตามมาตรการต่างๆ ที่กําหนดไว้ในโรดแมปที่ได้แถลงไปก่อนหน้านี้
วันนี้ (27 มกราคม 2565) เวลา 15.00 น. ที่ ห้องประชุมอเนกประสงค์ ชั้น 3 สํานักงานสลากกินแบ่งรัฐบาล จ.นนทบุรี นายลวรณ แสงสนิท ประธานกรรมการสลากกินแบ่งรัฐบาล พร้อมด้วยนายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล และ พันโท หนุน ศันสนาคม ผู้อํานวยการสํานักงานสลากกินแบ่งรัฐบาล ร่วมกันแถลงต่อผู้สื่อข่าว ถึงความคืบหน้าการแก้ไขปัญหาการจําหน่ายสลากเกินราคา ตามมาตรการต่างๆ ที่กําหนดไว้ในโรดแมปที่ได้แถลงไปก่อนหน้านี้
นายลวรณ แสงสนิท ประธานกรรมการสลากกินแบ่งรัฐบาล กล่าวในภาพรวมของความคืบหน้าการดําเนินมาตรการต่างๆ ว่า ทั้ง 3 มาตรการ ได้รับความสนใจจากผู้จําหน่ายสลากเป็นอย่างมาก ไม่ว่าจะเป็นการเปิดให้ตัวแทนจําหน่ายสลากฯ สมัครเข้าร่วมโครงการ "สลาก 80 " ระยะที่ 2 ซึ่งกําหนดไว้ 1,000 จุด รวมทั้งการเปิดให้ผู้ขายสลาก ลงทะเบียนเป็นผู้ซื้อจองล่วงหน้าฯ ทั้งรายเดิมและรายใหม่ ที่มีผู้ลงทะเบียนจนถึงขณะนี้ กว่า 870,000 ราย ตลอดจนแนวทางการจําหน่ายสลากผ่านแพลตฟอร์มออนไลน์ ซึ่งวันนี้ คณะกรรมการสลากได้ให้ความเห็นชอบในหลักการและวิธีดําเนินการของมาตรการต่าง ๆ เพื่อให้สํานักงานฯ สามารถดําเนินการได้อย่างรวดเร็ว และสามารถแก้ไขปัญหาสลากเกินราคาและปัญหาสลากรวมชุดได้ อย่างไรก็ตาม ปัญหาสลากเกินราคา และการจําหน่ายสลากรวมชุดนั้น เกิดจากหลายสาเหตุ ไม่ว่าจะเป็นที่ตัวผลิตภัณฑ์สลากเอง ที่เป็นสินค้าเปลี่ยนมือได้ รวมถึงปัญหาที่เกิดจากการนําสลากไปรวมชุดเพื่อขายต่อ จะต้องใช้หลายมาตรการเพื่อให้เกิดความครอบคลุมและต่อเนื่อง นอกเหนือจากการจัดคละสลากแบบ 2-1-1-1 ซึ่งสํานักงานฯ ดําเนินการอยู่ในปัจจุบันทําให้การนําสลากไปรวมชุด ทําได้ยากขึ้น ประกอบกับมาตรการตรวจสอบการจําหน่ายสลากของตัวแทนจําหน่ายและผู้ซื้อจองล่วงหน้าอย่างเข้มข้น และเพิ่มการตรวจสอบกระบวนการเบิกสลาก ให้เป็นไปตามหลักเกณฑ์ที่สํานักงานฯ กําหนดไว้อย่างเคร่งครัด โดยล่าสุดเพื่อเป็นการขยายผลจากการลงพื้นที่ที่จังหวัดเลย จึงได้มอบหมายให้ สํานักงานฯ เร่งจัดตั้งคณะทํางานร่วมกันระหว่างสํานักงานฯ และหน่วยงานตรวจสอบ ได้แก่ สํานักงานตํารวจแห่งชาติ และหน่วยงานอื่นที่เกี่ยวข้อง เพื่อให้เกิดผลเป็นรูปธรรมในการป้องปรามผู้จําหน่ายสลากรวมชุดในราคาสูงกว่าราคาที่กําหนดไว้
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล กล่าวว่า มีตัวแทนจําหน่ายสนใจสมัครเข้าร่วมโครงการ“สลาก 80” จํานวน 4,790 ราย ในจํานวนดังกล่าว มีจังหวัดที่ผู้สมัครครบทุกอําเภอ 15 จังหวัดจาก 77 จังหวัด(691 อําเภอ/เขต จากทั่วประเทศ 928 อําเภอ/เขต ยังขาดอีก 237 เขต)ซึ่งโครงการนี้ เป็นโครงการที่เปิดให้ตัวแทนจําหน่าย ซึ่งรับสลากไปจําหน่ายอยู่เดิมรายละ 5 เล่ม รับสลากไปจําหน่ายเพิ่มอีกรายละ 20 เล่ม รวมเป็น 25 เล่ม ในจุดที่กําหนด 1,000 จุด ทั่วประเทศ ปัจจุบันสํานักงานฯ มีจุดจําหน่ายสลากตามโครงการ “สลาก 80” ทั้งหมด 78 จุดกระจายอยู่ในพื้นที่นําร่อง คือ กรุงเทพมหานคร และจังหวัดนนทบุรี ในส่วนของการเปิดให้ลงทะเบียนผู้ซื้อ-จองล่วงหน้าฯ ซึ่งเปิดให้ลงทะเบียนได้ถึงวันที่ 31 มกราคม 2565 ขณะนี้ มีผู้ลงทะเบียนมาแล้ว จํานวน 878,454 ราย ซึ่งในวันนี้ คณะกรรมการสลากฯ ได้ให้ความเห็นชอบขั้นตอนและวิธีการคัดเลือกผู้ลงทะเบียนรายใหม่ และวิธีการตรวจสอบผู้ลงทะเบียนรายเดิมที่มีการยืนยันตัวตนเข้ามาว่าเป็นผู้ขายสลากในราคา 80 บาท ซึ่งสํานักงานฯ จะเริ่มดําเนินการทันที ภายหลังจากปิดลงทะเบียน
สําหรับการจัดทําระบบจําหน่ายสลากผ่านช่องทางอิเล็กทรอนิกส์ หรือแพลตฟอร์มออนไลน์นั้นเนื่องจากเป็นการจําหน่ายสลากกินแบ่งรัฐบาลผ่านช่องทางอิเล็กทรอนิกส์ ภายใต้ชื่อ “แพลตฟอร์มจําหน่ายสลากกินแบ่งรัฐบาล (Digital Lottery)” โดยยังคงเป็นการจําหน่ายสลากที่สํานักงานสลากฯ เป็นผู้ออก มีการกําหนดประเภทและรูปแบบเหมือนเดิมทุกประการ ไม่ได้เปลี่ยนแปลงไปจากที่ดําเนินการอยู่ในปัจจุบัน เป็นเพียงแต่การเพิ่มช่องทางการจําหน่ายผ่านระบบอิเล็กทรอนิกส์เท่านั้น และสํานักงานฯ มีความพร้อมที่จะเริ่มดําเนินการ คณะกรรมการสลากฯ จึงได้มีมติเห็นชอบในหลักการให้ดําเนินการได้ และให้มีหนังสือหารือไปสํานักงานคณะกรรมการนโยบายรัฐวิสาหกิจ (สคร.) ต่อไป
ในส่วนของขั้นตอนและกระบวนการดําเนินการที่เกี่ยวข้องนั้น พันโท หนุน ศันสนาคม ผู้อํานวยการสํานักงานสลากกินแบ่งรัฐบาล เปิดเผยว่า หลังจากที่ได้รับความเห็นชอบจากคณะกรรมการสลากฯ แล้ว สํานักงานจะต้องออกประกาศหลักเกณฑ์ในการพิจารณาคัดเลือกตัวแทนจําหน่ายตามโครงการ “สลาก80” และเร่งดําเนินการให้เป็นไปตามประกาศ โดยในการพิจารณาคัดเลือก จะยึดตามคุณสมบัติที่ประกาศรับสมัคร คาดว่าจะสามารถประกาศผลการคัดเลือกได้ในเร็วๆ นี้ และสามารถเริ่มจําหน่ายสลาก 1,000 จุด ทั่วประเทศ
ตามโครงการได้ ในงวดวันที่ 2 พฤษภาคม 2565
สําหรับการลงทะเบียนผู้ซื้อ-จองล่วงหน้าสลากกินแบ่งรัฐบาล ซึ่งขณะนี้มีผู้สนใจลงทะเบียนจํานวนมากนั้น สํานักงานฯ ได้กําหนดหลักเกณฑ์ในการพิจารณาคัดเลือกแล้ว สําหรับผู้ลงทะเบียนที่เป็นรายใหม่ จะพิจารณาจากประกาศรับสมัครที่กําหนดคุณสมบัติไว้ ส่วนผู้ลงทะเบียนที่เป็นรายเดิม ที่ลงทะเบียนไว้เมื่อปี 2558 นั้น ถือว่าเป็นการยืนยันตัวตนว่ายังมีความประสงค์จะลงทะเบียนเพื่อทํารายการต่อ ดังนั้น จึงต้องมีการตรวจสอบว่า เป็นผู้ขายสลากราคา 80 บาท ซึ่งสํานักงานฯ ได้กําหนดขั้นตอนและวิธีการตรวจสอบ เบื้องต้นผู้ลงทะเบียนรายเดิมที่ยืนยันตัวตนเข้ามา จะได้รับ QR code จากสํานักงาน ฯ โดยให้ผู้ซื้อสลากสแกนผ่านแอปพลิเคชันไลน์ บัญชีทางการของสํานักงานสลากฯ (Glo Lottery) เพื่อรับรองว่าซื้อสลากได้ในราคา 80 บาท ซึ่งข้อมูลการซื้อขายดังกล่าว จะเข้ามาสู่ระบบของสํานักงานฯ เพื่อทําการตรวจสอบ นอกจากการรับรองการจําหน่ายสลากราคา 80 บาท โดยผู้ซื้อแล้ว สํานักงานฯ จะดําเนินการตรวจสอบการจําหน่ายของผู้ขายผ่านระบบแอปพลิเคชัน “เป๋าตัง” และ “ถุงเงิน” และจะมีการลงพื้นที่สํารวจและจัดทําสํามะโนการจําหน่ายสลากของผู้ลงทะเบียนที่ยืนยันตัวตนด้วย
ผู้อํานวยการสํานักงานสลากกินแบ่งรัฐบาล กล่าวต่อไปอีกว่า ในส่วนของแพลตฟอร์มออนไลน์นั้นได้มีการจัดเตรียมระบบสําหรับการจําหน่ายเรียบร้อยแล้ว ภายใต้แนวทางในการดําเนินงานที่คํานึงถึงความโปร่งใส ไม่สามารถทําการปลอมแปลงสลากดิจิทัลได้ สามารถตรวจสอบการเปลี่ยนมือเจ้าของสลากได้รวมถึงต่อยอดการตรวจสอบและควบคุมราคาขายได้อย่างมีประสิทธิภาพ และเมื่อได้รับความเห็นชอบจากสํานักงานคณะกรรมการนโยบายรัฐวิสาหกิจแล้ว สามารถเริ่มดําเนินการเชื่อมต่อระบบได้ทันที